**Mahónia cezmínolistá** (lat. *Mahonia aquifolium*) alebo **dráč čezmínolistý** (lat. *Berberis aquifolium*) je vždyzelený ker z čeľade dráčovité (*Berberidaceae*). 

Druh sa zaraďuje (ako vidno aj podľa vyššie uvedených názvov) buď do rodu mahónia (*Mahonia*) alebo do rodu dráč (*Berberis*) - podrobnosti o tomto pozri v článku dráčovité. 

Je to druh pochádzajúci zo Severnej Ameriky a na Slovensku sa pestuje ako okrasná drevina. Má trváce, kožovité, nepárno perovito zložené listy, žlté kvety v strapcoch a plodom sú modré bobule, ktoré sa používali na prípravu alebo dofarbovanie vína.

Pomenovanie
-----------

Rod *Mahonia* je pomenovaný na počesť významného amerického záhradníka Bernarda McMahona.

Opis
----

Mahónia cezmínolistá je vždyzelený ker bez tŕňov, nie vyšší ako 1 m. Listy má nepárno perovito zložené, dlhé 10 až 20 cm, lístky sú vajcovito elipsovité, ostníkato zubaté, kožovité a prezimujúce. Pokiaľ ide o ich tvar a počet, sú veľmi premenlivé. Na vrchnej strane sú lesklozelené, na spodnej svetlozelené. Obojpohlavné kvety sú v strapcoch a sú organizované podľa čísla tri: kališných lístkov je deväť, po tri v troch kruhoch a aj tyčinky sú v dvoch trojpočetných kruhoch. Jednotlivé kvety sú takmer sediace, žlté, niekedy červenkastožlté. Z oplodnených piestikov sa vyvíjajú dužinaté a guľaté tmavomodré, do 8 mm veľké bobule. Semená sú lesklé a červenohnedé.

Rozšírenie
----------

Mahónia cezmínolistá pochádza z pacifickej Severnej Ameriky a jej prirodzený areál sa rozprestiera od od Britskej Kolumbie po Oregon, Kaliforniu a Arizonu. Rastie hlavne v biómoch s miernou klímou. Pestuje sa pomerne krátko, od roku 1823. U nás predovšetkým v parkoch a záhradách, odkiaľ ojedinele uniká do voľnej prírody, kde splanieva. Kultivované formy mahónie sú teraz už v Európe naturalizované v rôznych prírodných a poloprírodných prostrediach. Mahónia cezmínolistá je jedným z najúspešnejších cudzokrajných kríkov v strednom a východnom Nemecku, kde napáda poloprirodzené biotopy.

Ekológia
--------

Mahónia cezmínolistá v prírode rastie takmer v akýchkoľvek podmienkach, najviacej se jej darí v polotieni na vlhkých priepustných kyslých pôdach, často však aj medzi sutinou a v štrbinách zásobených vodou. Toleruje sucho, ale neznáša horúce, suché miesta a drsný vietor. Nízke teploty a imisie znáša dobre, po reze sa rýchlo zmladzuje. Kvitne od mája do júla.

V štúdii o vplyve klimatických zmien na stredoeurópske prostredie sa zistilo, že mahónia cezmínolistá sa stala významnou súčasťou porastov agátov, bazy a ríbezle zlatej. Blízka príbuznosť mahónie cezmínolistej s dráčom obyčajným sa prejavila pri vzniku medzirodového sterilného kríženca, ktorý sa nazýva *Berberis x neuberti* (syn. *x Mahoberberis neubertii*).

Význam a využitie
-----------------

Mahónia cezmínolistá sa využíva ako bylinný liek v humánnej a veterinárnej medicíne; je antibakteriálna, koreňová kôra je močopudná a plody sa používajú ako preháňadlo; používa sa ako prírodné farbivo a poskytuje potravu a kryt pre divokú zver. Pre svoju vysokú toleranciu voči chemickým škodlivinám a priaznivú morfológiu koreňov, sa môže využívať k zabraňovaniu pôdnej erózie a v urbanistickej krajinotvorbe.

Mahónia je v mnohých krajinách neodmysliteľnou súčasťou väzieb kytíc a vencov. Trhajú sa najčastejšie pred začiatkom novembra a pridávajú sa k ostatným kvetným symbolom smútku na cintorínoch. Zo šťavy jej bobúľ sa v Severnej Amerike pripravovalo ľudové „víno", prípadne sa používali na dofarbovanie pravých červených vín. Mahónia cezmínolistá je so svojim celoročným estetickým účinkom vhodná na skupinové plošné výsadby v záhradách a parkoch.

Hrozby a choroby
----------------

Zo škodcov, ktorí parazitujú na mahónii cezmínolistej, sa môže spomenúť muška druhu *Rhagoletis meigenii*. Jej larvy sa živia plodmi, ktoré sa následne scvrkávajú a postupne strácajú farbu. Zakukľujú sa a hibernujú v pôde. Z polokrídlovcov, larvy druhu *Aphrophora alni* sa živia rastlinnými šťavami, hlavne v spodných častiach rastliny a ukryté sú v hustej pene. Dospelé jedince sa voľne pohybujú po konárikoch. Hubový patogén *Cumminsiella mirabilissima* bol zanesený zo Severnej Ameriky. Parazituje na hornej strane listov (najmä mladších). V mieste napadnutia sa vytvárajú okrúhle červené škvrny, ktoré neskôr zhrubnú a prípadne môžu z listov aj odpadnúť.

Mahónia cezmínolistá, ktorá bola introdukovaná do Európy zo Severnej Ameriky v roku 1822, je považovaná za invázny druh, najmä splanené populácie pozostávajú z hybridov. Špeciálne vyšľachtené hybridy majú oproti divokým príbuzným totiž výhodu (vďaka selekcii) pre viac kvetov a plodov, čo im dáva vyšší reprodukčný potenciál. Na miestach, kde existuje trávnatá konkurencia, sa reprodukcia uskutočňuje prostredníctvom koreňových výhonkov.

Referencie
----------

1. 1 2 3  Karol Mičieta, Eva Zahradníková, Michak Hrabovský, Jana Ščefková. *Fylogenéza a morfogenéza cievnatých rastlín, s.149*. Bratislava : Univerzita Komenského, 2018.
2. ↑  Hsieh CL, Yu CC, Huang YL, Chung KF. Mahonia vs. Berberis Unloaded: Generic Delimitation and Infrafamilial Classification of Berberidaceae Based on Plastid Phylogenomics. Front Plant Sci. 2022 Jan 6;12:720171. doi: 10.3389/fpls.2021.720171. PMID: 35069611; PMCID: PMC8770955.
3. ↑   *Taxon: Mahonia aquifolium (Pursh) Nutt.* [online]. npgsweb.ars-grin.gov, [cit. 2022-10-24]. Dostupné online.
4. ↑   *Dr. Kresánek* [online]. drkresanek.sk, 2014-02-14, [cit. 2022-10-21]. Dostupné online.
5. 1 2   *Berberis aquifolium Pursh* [online]. POWO - Plants of the World Online, Kew, [cit. 2022-09-29]. Dostupné online. (anglicky)
6. 1 2 3 4 5 6 7 8  V. Větvička, V. Matoušová. *Stromy a kry*. Bratislava : Príroda, 1992.
7. 1 2  M. Jasičová. *Flóra Slovenska III, s.279s* [online]. Veda, vydavateľstvo Slovenskej akadémie vied, Bratislava, 1982, [cit. 2022-09-30]. Dostupné online.
8. 1 2  Josef Dostál, Martin Červenka. *Veľký kľúč na určovanie vyšších rastlín I. s.295*. Bratislava : Slovenské pedagogické nakladateľstvo, 1991.
9. 1 2 3  Jindřich Houska. *MAHONIA AQUIFOLIUM (Pursh) Nutt. – mahónie cesmínolistá / mahónia cezmínolistá* [online]. BOTANY.CZ, 2007-07-14, [cit. 2022-09-30]. Dostupné online. (česky)
10. 1 2 3 4 5 6  Claire Teeling, Consultant, UK. *Mahonia aquifolium (Oregongrape)* [online]. CAB International; Wallingford, Oxon OX10 8DE, UK, 2019-11-22, [cit. 2022-09-30]. Dostupné online. (anglicky)
11. ↑   *Berberis × neubertii Lem.* [online]. POWO - Plants of the World Online, Kew, [cit. 2022-10-01]. Dostupné online. (anglicky)
12. ↑  W.N. Ellis. *Rhagoletis meigenii (Loew, 1844) on Berberis* [online]. Plant Parasites of Europe, Amsterdam, The Netherlands, 2020-10-01, [cit. 2022-10-01]. Dostupné online. (anglicky)
13. ↑  W.N. Ellis. *Aphrophora alni (Fallén, 1805) adults on broadleaved trees* [online]. Plant Parasites of Europe, Amsterdam, The Netherlands, 2021-12-19, [cit. 2022-10-01]. Dostupné online. (anglicky)
14. ↑  W.N. Ellis. *Cumminsiella mirabilissima (Peck) Nanffeldt, 1947 on Berberis* [online]. Plant Parasites of Europe, Amsterdam, The Netherlands, 2021-06-14, [cit. 2022-10-01]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Mahónia cezmínolistá**
* Spolupracuj na Wikidruhoch Wikidruhy ponúkajú informácie na tému **Mahónia cezmínolistá**